אברהם אבידן

הרב אברהם משה אבידן (זמל; ה' באלול ה'תרצ"ח, 1938 – י"ז בשבט ה'תשפ"א, 30 בינואר 2021) היה ראש ישיבת ההסדר שעלבים. קודם לכן כיהן כסגן הרב הראשי לצה"ל בדרגת אלוף-משנה.

ביוגרפיה
נולד בה' באלול ה'תרצ"ח לרב מרדכי זמל (לימים, רב המושבה תל מונד) ולחיה דאבא בת הרב יצחק אפשטיין.

למד בישיבת תפארת ציון בבני ברק (שם פגש את החזון איש ונבחן מפיו), בישיבת תפארת צבי ובישיבת חברון. נשא את רות (בת הרב ירמיהו רלב"ג, נפטרה בשנת ה'תשפ"ה), נכדתו של הרב רפאל קצנלנבוגן. לאחר נישואיו למד בכולל "קדשים" של הרב מרדכי אליפנט בחברותא עם הרב עזריאל אוירבך. לאחר מכן למד במכון הרי פישל, וכן למד והתקרב אל הרב יוסף שלום אלישיב.

בשנת 1966, במהלך לימודיו בישיבה, פנה אל הרב הראשי לצה"ל, אלוף שלמה גורן בבקשה להתגייס לרבנות הצבאית. לאחר ראיון ארוך, קיבל אותו הרב גורן, והוא התמנה לרב חטיבת ירושלים. כיהן כרב פיקוד המרכז בדרגת סגן אלוף וכסגן הרב הראשי לצה"ל אלוף גד נבון לענייני הלכה בדרגת אלוף-משנה. בעת שירותו כרב פיקוד המרכז, עורר סערה זוטא כאשר פרסם מאמר בחוברת של רבנות הפיקוד שבו כתב כי בעת מלחמה מותר לפגוע באזרחים חפים מפשע כי "אין מבחינת ההלכה לתת אמון בגוי ויש לחשוש שמא הוא יביא תועלת לאויב". בעקבות הדברים הורה הרמטכ"ל לגנוז את החוברת. נחשב לאחד המועמדים המובילים לרשת את הרב נבון ב-1987, אולם לבסוף הוחלט שהרב נבון יישאר בתפקיד, והרב אבידן השתחרר מצה"ל. שמו עלה כמועמד להחליף את הרב בצלאל ז'ולטי כרבה האשכנזי של ירושלים.

לאחר שחרורו התמנה לר"מ בישיבת ההסדר שעלבים. ב-1992, לאחר פרישת ראש הישיבה הרב מאיר שלזינגר, התמנה במקומו לראשות הישיבה, תפקיד שאותו נשא עד שנת 2005.

לאחר פרישתו מן התפקיד עבר להתגורר עד לפטירתו בשכונת הר נוף בירושלים, והתמסר ללימוד וכתיבה תורנית. באותה העת למד בחברותא עם הרבנים משה שמואל שפירא ומשה שטרנבוך.

נפטר בשבת, 30 בינואר 2021 (י"ז בשבט ה'תשפ"א), ונקבר בהר המנוחות.

ספריו
 שבת ומועד בצה"ל – בירורים הלכתיים בנושא שבת ומועדים בצה"ל (ירושלים, תש"ן). ספר זה נחשב כאחד מספרי היסוד בפסיקת הלכה צבאית.
 דרכי חסד – הלכות לעוסקים ב"חסד של אמת": זיהוי חללים, קבורה, התרת עגונות ואבלות (ירושלים, תשל"ח. מהדורה שנייה שעלבים תשל"ז). ספר זה נחשב כאחד מספרי היסוד בפסיקת הלכה צבאית.
 משא בהר – בירורים הלכתיים בנושאי צבא, ביטחון וארץ ישראל (ירושלים, תשס"ו).
 שמירת הנפש כהלכתה – הלכות שמירת הנג"ב – נפש, גוף ובריאות (ירושלים תשע"ז).
 תורת תמורה – חידושים על מסכת תמורה (ירושלים, תשע"ה).
 אמרות מלך – על משנה תורה לרמב"ם, הלכות מלכים ומלחמותיהם (ירושלים, תשע"ב)
 אהבת צדקה – הלכות צדקה ומעשר כספים (ירושלים, תשס"ח. מהדורה שנייה תשע"ט).

קישורים חיצוניים
 משפחת אבידן, פרקי חיים, בתוך ספר הזיכרון לזכרו "זבח משפחה", ירושלים תשפ"ב.
 אל"ם הרב אברהם אבידן זצ"ל - 30 יום ללכתו, באתר צה"ל – הרבנות הצבאית.
'''מאמריו:

 למהות ימי החנוכה, בתוך: המעין גיליון טבת תשפ"ב.
 האם יש מצווה ללמוד לשון הקודש?, בתוך: המעין גיליון טבת תשפ"ג.

הערות שוליים

קטגוריה:רבנים צבאיים ישראלים
קטגוריה:ראשי ישיבת ההסדר שעלבים
קטגוריה:רבני ישיבת שעלבים
קטגוריה:בוגרי ישיבת תפארת ציון
קטגוריה:בוגרי ישיבת תפארת צבי
קטגוריה:בוגרי מכון אריאל
קטגוריה:בוגרי ישיבת חברון כנסת ישראל
קטגוריה:אלופי-משנה בצה"ל
קטגוריה:מחברי ספרי הלכה
קטגוריה:הר נוף: רבנים
קטגוריה:משפחת יצחק אפשטיין
קטגוריה:משפחת רלב"ג
קטגוריה:יהודים הקבורים בהר המנוחות
קטגוריה:ישראלים שנולדו ב-1938
קטגוריה:ישראלים שנפטרו ב-2021